钦定古今图书集成/明伦汇编/氏族典/第607卷 > 《郑樵通志》 > 库狄士文
## 钦定古今图书集成/明伦汇编/氏族典/第607卷 > 《郑樵通志》 > 库狄士文

按《隋书库狄士文传》，“士文，代人也。祖干，齐左丞相。父
敬，武卫将军、肆州刺史。士文性孤直，虽邻里至亲莫
与通狎。少读书，在齐，袭封章武郡王，官至领军将军。
周武帝平齐，士文闭门自守。帝奇之，授开府仪同三
司，随州刺史。高祖受禅，加上开府，封湖陂县子，寻拜
贝州刺史。性清苦，不受公料，亲旧绝迹，庆吊不通。法”
令严肃，吏人股战，道不拾遗，有细过，必深文陷害，坐
免。未几，以为雍州长史，执法严正，不避贵戚，宾客莫
敢至门，人多怨望，并为御史所劾。士文性刚，在狱数
日，愤恚而死，家无馀财。有子三人，朝夕不继，亲友无
纳之者。